Németh Helga a Fradiba szerződhet | handball.hu - kézilabda
Németh Helga a Fradiba szerződhet
2005. július 8. 14:36
Újabb játékossal erősödhet a Ferencváros nőikézilabda-csapata. A klub hivatalos honlapja szerint a zöld-fehér együttes szerződteti a 142-szeres válogatott jobbátlövőt, Németh Helgát.
Könnyen elképzelhető, hogy a Ferencváros játékosa lesz Németh Helga. A 142-szeres válogatott jobbátlövő az előző szezonban a Dunaferrt erősítette, Újvárosban azonban lejárt a kontraktusa, és elképzelhető, hogy az újabb szerződését a Ferencvároshoz írja alá.
"Nem szeretnék a dolgok elébe menni, mindenesetre nem tartom kizártnak, hogy a következő idényben a Ferencvárosban játszom" - mondta a klub hivatalos honlapján a klasszis játékos.
Az FTC kézilabda-szakosztályának igazgatója, Maglódi Lajos megerősítette az információt: "Fiatal csapatunk számára óriási erősítést jelentene egy olyan képességű, és olyan rutinnal rendelkező játékos, mint Helga. Az egyeztetések a jövő héten tovább folytatódnak a játékos és a szakosztály között. Reményeink szerint, sikerül megállapodnunk, és Németh Helga a következő szezonban a Ferencvárost erősíti."
Németh Helga az osztrák Hypo Niederösterreich játékosaként BEK-et nyert 1993-ban, majd hazatérve a Dunaferr együttesét vezette KEK-diadalra 1995-ben. Ezt követően a horvát Podravka Koprivnica csapatánál próbált szerencsét, majd a Cornexi következett, ahonnan 2003 nyarán távozott, s sokáig úgy tűnt már akkor is, hogy a Ferencváros kézilabdázója lesz.
Végül a dán Viborg ajánlatát fogadta el, amellyel bajnok és EHF-kupa-győztes lett. Tavaly nyáron szerződött a Dunaferrhez.
születési idő: 1973. augusztus 7.
magasság/súly: 177 cm, 73 kg
válogatottság: 142
korábbi klubjai: Nagykanizsa, TFSE, Hypo, Dunaferr, Podravka Koprivnica, Cornexi-Alcoa, Viborg HK, Dunaferr
eredményei: olimpiai bronzérmes (1996), világbajnoki ezüstérmes (1995), Eb-bronzérmes (1998), Eb-4. (1994), Eb-5. (2002), BEK-győztes (1993), KEK-győztes (1995), EHF-kupa-győztes (2004)
1994-ben az Európa-bajnokság All Star-csapatának tagjai közé választották, 1997-ben a második helyet szerezte meg a világ legjobb játékosa-szavazáson.